CELEX: 62008TN0437
Language: et
Date: 2008-10-06 00:00:00
Title: Kohtuasi T-437/08: 6. oktoobril 2008 esitatud hagi — CDC Hydrogene Peroxide versus komisjon

6.12.2008   
            
            
               ET
            
            
               Euroopa Liidu Teataja
            
            
               C 313/48
            
         6. oktoobril 2008 esitatud hagi — CDC Hydrogene Peroxide versus komisjon
   (Kohtuasi T-437/08)
   (2008/C 313/87)
   Kohtumenetluse keel: saksa
   Pooled
   
      Hageja: CDC Hydrogene Peroxide Cartel Damage Claims (CDC Hydrogene Peroxide) (esindaja: advokaat R. Wirtz)
   
      Kostja: Euroopa Ühenduste Komisjon
   Hageja nõuded
   
               —
            
            
               Tühistada vastavalt EÜ asutamislepingu artikli 231 lõikele 1 komisjoni 8. augusti 2008. aasta otsus SG.E3/MM/psi K(2008) 6658;
            
         
               —
            
            
               mõista kohtukulud Esimese Astme Kohtu kodukorra artikli 87 lõike 2 alusel välja kostjalt.
            
         Väited ja peamised argumendid
   Hageja, kes esitas kahjutasunõude nende ettevõtjate vastu, kes said kahju Euroopa vesinikperoksiidi kartelli tõttu, vaidlustab komisjoni 8. augusti 2008. aasta otsuse, millega keelduti määruse (EÜ) nr 1049/2001 (1) artikli 1 lõike 1 alusel esitatud taotluse alusel andmast täielikku juurdepääsu juhtumi nr COMP/38.620 vesinikperoksiid ja perboraat haldustoimiku sisukorrale.
   Oma hagi põhjenduseks viitab hageja määruse nr 1049/2001 artikli 4 lõike 2 esimesele ja kolmandale taandele, kuna seal sätestatud erandeid on vääralt tõlgendatud või täpsemalt kohaldatud valesti.
   Selle väite põhjenduseks esitab hageja neli väidet.
   Esiteks rikub vaidlustatud otsus erandit sisaldava sätte kitsa tõlgendamise ja kohaldamise põhimõtet. Komisjon ei ole viidanud konkreetselt esinevale ning mitte vaid oletuslikule ohule, mis võiks kahjustada kaitstavat huvi.
   Teiseks ei ole vaidlustatud otsus kooskõlas EÜ konkurentsiõiguse kahjustamise tõhusa hüvitamise põhimõttega, kuna isiku huvi saada teavet teda kahjustanud õigusvastase käitumise kohta tuleb seada kõrgemale ettevõtja huvist, et ei avalikustataks selle õigusrikkumise üksikasju, milles komisjon teda süüdistab, ning seda millises ulatuses see ettevõtja teeb koostööd komisjoniga tunnistaja leebema kohtlemise menetlustes.
   Kolmandaks ei õigusta vaidlustatud otsust määruse nr 1049/2001 artikli 4 lõike 2 esimeses taandes nimetatud erand juriidilise isiku ärihuvide kaitseks.
   Neljandaks ei ole vaidlustatud otsus kooskõlas määruse nr 1049/2001 artikli 4 lõike 2 kolmandas taandes nimetatud erandiga kontrollimiste ja uurimise kaitseks.
   
      (1)  Euroopa Parlamendi ja nõukogu 30. mai 2001. aasta määrus (EÜ) nr 1049/2001 üldsuse juurdepääsu kohta Euroopa Parlamendi, nõukogu ja komisjoni dokumentidele (EÜT L 145, lk 43; ELT eriväljaanne 01/03, lk 331).